Părinţii unor copii de la o grădiniţă din Craiova au declanşat un adevărat război împotriva cadrelor didactice, după ce micuţii au fost obligaţi să participe la o slujbă religioasă "specială".

Educatoarele de la Grădiniţa nr. 43 "Căsuţa cu poveşti" din Craiova au ajuns în centrul unui scandal de proporţii, fiind acuzate că au obligat copiii să participe la o slujbă religioasă în ziua de Sf. Împăraţi Constantin şi Elena, fără ca părinţii să fie anunţaţi de eveniment. "Nu este normal ce se întâmplă! Nu au anunţat nimic, i-au pus pe copii în faţa faptului împlinit. Mi s-ar fi părut normal să ştim şi noi, părinţii, că vor să facă o slujbă la grădiniţă. Poate că unii sunt de alte religii, poate că unii sunt atei... Eu, sincer, nu vreau să mi se îndoctrineze copilul cu tot felul de tâmpenii ale preoţilor din Biserica Ortodoxă Română. E suficient că fac religie în şcoli", a spus, plin de năduf, unul dintre părinţi.